Ian Smith
Ian Smith, Ian Douglas Smith, 8.4.1919-20.11.2007, rhodesisk (zimbabwisk) politiker, premierminister 1964-79. Smith forsøgte at fastholde det hvide mindretals magtposition i den britiske koloni Sydrhodesia; hans forsøg på at hindre en demokratisk udvikling forsinkede landets selvstændighed i mindst 15 år og fremprovokerede en borgerkrig mellem det hvide mindretal og afrikanske oprørsbevægelser.
I 1965 erklærede han ensidigt landet for selvstændigt under navnet Rhodesia, men selvstændigheden blev ikke internationalt anerkendt. Smith prøvede gennem samarbejde med afrikanske ledere som fx Abel Muzorewa at få dannet en overgangsregering uden deltagelse af oprørsbevægelserne. Men i 1979 måtte han anerkende den såkaldte Lancaster House-aftale med den sorte nationalistbevægelse; med den blev demokratiet indført, og landet i 1980 selvstændigt under navnet Zimbabwe. Smith forlod politik i 1987, da han mistede sin plads i parlamentet.